Odôvodnenie

Všeobecná časť

Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 288/1995 Z. z. o odmenách a náhradách súdnych exekútorov, predkladá Ministerstvo spravodlivosti Slovenskej republiky do legislatívneho procesu na základe splnomocňujúceho ustanovenia v § 199 zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov.

Potreba novelizácie tejto vyhlášky vyplynula zo zmien v zákone č. 233/1995 Z. z. Exekučnom poriadku vykonaných zákonom č. 341/2005 Z. z., ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov a o zmene a doplnení niektorých zákonov, týkajúcich sa ďalšej činnosti vykonávanej exekútormi. Potreba úpravy súm odmien exekútorov vyplynula zo zmeny  sociálno-ekonomických podmienok, ktorá nastala v období od účinnosti (16.12.1995) vyhlášky č. 288/1995 Z. z. 

Účelom a predmetom navrhovanej novely vyhlášky č. 288/1995 Z. z. je ustanoviť výšku odmien exekútorov za jednotlivé úkony ďalšej činnosti exekútorov a spôsob jej určovania v nadväznosti na novelizáciu Exekučného poriadku zákonom č. 341/2005 Z. z. a úprava súm odmeny exekútorov tak, aby zodpovedali nárokom exekučnej činnosti v súčasnej sociálno-ekonomickej situácii.

Návrh vyhlášky je v súlade s Ústavou SR, medzinárodnými zmluvami, ktorými je Slovenská republika vmazaná, ako aj s Exekučným poriadkom.

Návrh vyhlášky nebude mať, ekonomický ani environmentálny vplyv, ani vplyv na zamestnanosť a podnikateľské prostredie.

DOLOŽKA  ZLUČITEĽNOSTI
návrhu právneho predpisu
s právom Európskych spoločenstiev a právom Európskej únie

1.      Predkladateľ právneho predpisu: vláda Slovenskej republiky

2.      Názov návrhu právneho predpisu: vyhláška Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 288/1995 Z. z. o odmenách a náhradách súdnych exekútorov,

3.      Problematika návrhu právneho predpisu :
  a) nie je upravená v práve Európskych spoločenstiev,
   b)  nie je upravená v práve Európskej únie,
  c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.      Záväzky Slovenskej republiky vo vzťahu k Európskym spoločenstvám a Európskej únii:
a) identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii: bezpredmetné,
b) identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii: bezpredmetné, 
c) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca: bezpredmetné,
d) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení: bezpredmetné,  
e) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia: bezpredmetné.

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie : bezpredmetné.

6. Gestor  (spolupracujúce rezorty) : bezpredmetné.

Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Návrh zákona zakladá nároky na verejné financie.

Predložený návrh vyhlášky bude mať pravdepodobne dopad na štátny rozpočet, ktorý je však problematické vyčísliť, pretože v prípade, že začnú súdy využívať pri doručovaní súdnych písomností súdnych exekútorov, tak sa zvýšia výdavky na doručovanie. Avšak efektivita doručovania prostredníctvom súdnych exekútorov bude podstatne vyššia ako pri doručovaní poštou. Vzhľadom na výšku poštovného je však predpoklad, že celkový nárast výdavkov, nebude príliš vysoký.
Zároveň je nevyhnutné zdôrazniť, že sa tým zvýši aj rýchlosť súdneho konania, pretože napríklad pri doručovaní platobných príkazov, pri ktorých sa doručuje do vlastných rúk a náhradné doručenie je vylúčené, sa častokrát zásielky nepreberajú a následne súd musí v danej veci vytyčovať pojednávanie a súdne konanie sa predlžuje a je neefektívne.

2.	Návrh zákona nebude mať ekonomický dopad na obyvateľov, hospodárenie                   podnikateľskej sféry a iných právnických osôb.  
3.	Návrh zákona nebude mať vplyv na životné prostredie.
4.	Návrh zákona nebude mať vplyv na zamestnanosť a nevyžiada si zvýšenie počtu zamestnancov.
5.	Návrh zákona nebude mať vplyv na podnikateľské prostredie.

Osobitná časť

K bodu 1
Ako príklad činnosti exekútora na základe poverenia súdu sa uvádza doručovanie súdnych písomností. Navrhovaná úprava reaguje na zmenu exekučného poriadku, ktorá je účinná od 01. septembra 2005, v rámci ktorej sa umožnilo doručovanie súdnych rozhodnutí aj prostredníctvom exekútora. Je preto potrebné premietnuť uvedenú právnu úpravu aj do znenia vyhlášky.

K bodu 2
Dopĺňa sa nový druh ďalšej činnosti exekútora.

K bodu 3
Dopĺňa sa nový druh ďalšej činnosti exekútora.

K bodu 4
Upravuje sa zvýšenie trov exekúcie o daň z pridanej hodnoty.

K bodu 5
Zvyšuje sa minimálna výška odmeny súdneho exekútora.

K bodu 6
Upravuje sa vzťah tohto ustanovenia k § 5.

K bodom 7 až 12
Zvyšujú sa sumy odmien súdnych exekútorov. V bode 10 sa zvyšuje horná hranica odmeny za vykonanie exekúcie odobratím veci. V bode 11 sa zvyšuje dolná hranica odmeny za vykonanie exekúcie odobratím veci.

K bodu 13
Ustanovuje sa ďalšie kritérium na určenie odmeny súdneho exekútora pri vylúčení súdneho exekútora z vykonávania exekúcie a pri zastavení exekúcie.

K bodom 14 a 15
Zvyšujú sa sadzby pre určenie odmeny súdneho exekútora pri vylúčení súdneho exekútora z vykonávania exekúcie a pri zastavení exekúcie.

K bodu 16
Ustanovuje sa dolná hranica odmeny súdneho exekútora pri vylúčení súdneho exekútora z vykonávania exekúcie a pri zastavení exekúcie. Zároveň sa upravuje vzťah tohto ustanovenia k ustanoveniam o náhrade hotových výdavkov a náhrade za stratu času.

K bodu 17
Všetky úkony, ktoré súdny exekútor musí pri vymáhaní podľadávky vykonať nie je možné taxatívne vymedziť, preto sa navrhovanou zmenou mení taxatívny výpočet, na demonštratívny výpočet.

K bodu 18
Určuje sa odmena súdneho exekútora za doručovanie súdnych písomností na základe poverenia súdu. Odmenu exekútora za vykonávanie činností na základe poverenia súdu uhrádza súd, ktorý súdneho exekútora poveril vykonaním tejto činnosti (napr. vo vládnom návrhu novely Exekučného poriadku sa rieši výkon rozhodnutí vo vzťahu k štátom, ktoré nie sú členmi EÚ a s ktorými uzavrela Slovenská republika dvojstranné zmluvy o tzv. právnej pomoci  (čl. 55 Zmluvy medzi ČSSR a ZSSR o právnej pomoci a právnych vzťahoch v občianskych, rodinných a trestných veciach – vyhláška č. 95/1983 Zb.; čl. 54 Zmluvy medzi ČSSR a SFRJ o úprave právnych vzťahov v občianskych, rodinných a trestných veciach – vyhláška č. 207/1964 Zb. Nakoľko v týchto veciach oprávnený býva v cudzine a nepozná právnu situáciu v SR, prelamuje sa pravidlo, podľa ktorého si exekútora vyberá oprávnený. Súd ex offo určí priamo v poverení na vykonanie exekúcie exekútora, ktorý vykoná exekúciu.

K bodu 19
Ustanovuje sa odmena súdneho exekútora za archiváciu ukončených exekučných spisov. Exekútor je povinný kvalifikovane vykonávať archiváciu spisov a z tohto dôvodu je potrebný prenájom priestorov a tomu zodpovedajúce materiálne vybavenie. Doteraz nebolo uvedená činnosť zohľadnená vo vykonávacom predpise a nebola zohľadňovaná pri odmeňovaní.

K bodu 20
Ustanovuje sa odmena súdneho exekútora za spísanie zápisnice návrhu na vykonanie exekúcie.

K bodu 21
Ustanovuje sa, že cestovné náhrady patria súdnemu exekútorovi aj za cesty vykonané v sídle súdneho exekútora. Navrhovaná úprava reaguje na aplikačnú prax, pretože súdny exekútor aj v mieste sídla musí predovšetkým vo väčších mestách prekonať veľa kilometrov motorovým vozidlom. 

K bodu 22
V nadväznosti na navrhované zmeny je nevyhnutné upraviť v rámci prechodných ustanovení vzťah platných právnych predpisov k navrhovanému právnemu stavu, aby v praxi nenastali aplikačné problémy a pochybnosti, akým spôsobom sa právna úprava použije.

K bodu 23
Vkladá sa ustanovenie o nadobudnutí účinnosti vyhlášky, ktorou sa novelizuje vyhláška Ministerstva spravodlivosti Slovenskej republiky č. 288/1995 Z. z. o odmenách a náhradách súdnych exekútorov.